ตลาดบ่ายลุ้นบวกต่อ! โพล CNN ชี้ “คลินตัน” กุมชัยดีเบตรอบแรกเหนือ “ทรัมป์”
ตลาดบ่ายลุ้นบวกต่อ! โพล CNN ชี้ "คลินตัน" กุมชัยดีเบตรอบแรกเหนือ "ทรัมป์"
27 ก.ย. 2559

ผู้สื่อข่าวรายงานว่า สำนักข่าว CNN เปิดเผยผลสำรวจผู้ถูกสำรวจจำนวน 62% มองว่านางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต ได้รับชัยชนะในการดีเบตรอบแรก ขณะที่ 27% มองว่านายโดนัลด์ ทรัมป์ คู่แข่งจากพรรครีพับลิกัน ได้รับชัยชนะ
ส่งผลให้ดัชนีดาวโจนส์ล่วงหน้าพุ่งขึ้นกว่า 100 จุด หลังการดีเบตครั้งแรกระหว่างนางฮิลลารี และนายทรัมป์สิ้นสุดลง โดยนักวิเคราะห์มองว่านางฮิลลารีได้รับชัยชนะในการดีเบตดังกล่าว โดย ณ เวลา 09.58 น. ดัชนีดาวโจนส์ล่วงหน้าพุ่งขึ้น 94 จุด หรือ 0.52% สู่ระดับ 18,108 หลังจากทะยานขึ้นกว่า 100 จุด หลังสิ้นสุดการดีเบต
“ทั้ง 2 คนไม่ได้แถลงนโยบายใหม่ออกมา แต่คุณฮิลลารีสามารถควบคุมเกมได้ ขณะที่คุณทรัมป์เป็นฝ่ายตามหลัง ตลาดจึงลงความเห็นว่าคุณฮิลลารีชนะการดีเบตครั้งนี้ นอกจากนี้ผมคิดว่าเทรดเดอร์กำลังมองดูว่าคุณทรัมป์จะสร้างเซอร์ไพรส์อะไรหรือไม่ และตอนนี้เขาต้องเป็นฝ่ายตั้งรับ” นายปีเตอร์ โคลแมน หัวหน้าเทรดเดอร์จากคอนเวอร์เจกซ์กล่าว
ด้านนายปริญญ์ พานิชภักดิ์ กรรมการผู้จัดการบริษัทหลักทรัพย์ (บล.) ซีแอลเอสเอ (ประเทศไทย) ระบุว่า ศึกการโต้วาทีระหว่าง นางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต และ นายโดนัลด์ ทรัมป์ คู่แข่งจากพรรครีพับลิกัน เป็นปัจจัยหนึ่งที่ทำให้วานนี้ (26 ก.ย.) ตลาดต่างชาติเกิดความกังวล
“ถ้า โดนัลด์ ทรัมป์ ได้เป็นประธานาธิบดีคงจะกระทบมากกว่าคลินตัน เพราะคุณทรัมป์มีนโยบายหลายด้าน ไม่ว่าจะเป็นนโยบายต่างประเทศ นโยบายการเงิน ที่ดูเหมือนว่าเขายังไม่รู้หรือไม่แน่ใจว่าจะทำอะไร เพราะอย่าลืมว่าคุณโดนัลด์ ทรัมป์ ไม่ได้เป็นนักการเงินมาตลอดชีวิต แต่ทำธุรกิจมาตลอดจึงอาจมีการเปลี่ยนแปลงได้บ่อย แต่พอเปลี่ยนมาเป็นระดับประธานาธิบดีของเศรษฐกิจที่ใหญ่ที่สุดในโลก คำพูดทุกคำพูดหรือการกระทำทุกการกระทำมันมีความหมาย เช่น วันนี้โดนัลด์ ทรัมป์ พูดชัดเจนว่า อเมริกามีธนาคารกลาง (เฟด) ที่โดนนักการเมืองเอาไปใช้ตรงนี้ผมคิดว่าพูดแรงมากครับ” นายปริญญ์ กล่าว
โดยการดีเบตในครั้งนี้เป็นการชี้ชะตาในเบื้องต้นว่าใครจะได้รับตำแหน่งประธานาธิบดีสหรัฐอเมเริกา หากฮิลลารี คลินตัน เอาชนะ โดนัลด์ ทรัมป์ ได้ตลาดหุ้นไทยในวันนี้(27 ก.ย.) คาดว่าจะดีขึ้นแต่นักลงทุนอเมริกาจะทราบตัวเลขของโพลล์ 1 อาทิตย์หลังจากการดีเบต ซึ่งถ้าใครคนใดคนหนึ่งคะแนนนำมากกว่า 3% คนที่นำอยู่มีโอกาสชนะค่อนข้างจะเกิน 80%